b'\n_START_ARTICLE_\nAnomislis\n_START_SECTION_\nIstorija\n_START_PARAGRAPH_\nXIX am\xc5\xbeiuje Anomislio palivarkas priklaus\xc4\x97 Lili\xc5\xa1ki\xc5\xb3 dvarui, kur\xc4\xaf vald\xc4\x97 dvarininkai Burovai. Pirm\xc4\x85kart vietovardis minimas apie 1830 m. 1846 m. Anomisl\xc4\xaf vald\xc4\x97 Ana Burova, XIX a. II pus\xc4\x97je jam priklaus\xc4\x97 \xc5\xa1ios vietos: Pali\xc5\xabn\xc4\x97, Pikietka, Pagojus (nelokalizuotas), Raudon\xc4\x97l\xc4\x97._NEWLINE_XX a. aplinkini\xc5\xb3 gyventoj\xc5\xb3 \xc5\xbeinomas kaip Anomislio dvaras, kuris iki 1926 m. kovo 10 d. priklaus\xc4\x97 savininkei Konstancijai Mackevi\xc4\x8dienei. Parduotas Jonui Voitovui (1926 m. kovo 10 d. Kauno notaras K. \xc5\xa0k\xc4\x97ma, Rej. Nr. 5078). Dvaro priklausiniai i\xc5\xa1lik\xc4\x99: gyvenamasis namas, kl\xc4\x97tis, arklid\xc4\x97, m\xc5\xabrin\xc4\x97 ledaun\xc4\x97, klojimas su manie\xc5\xbeu, tvartas ir sodas su tvenkiniu._NEWLINE_Sovietme\xc4\x8diu dvaras nacionalizuotas, dvaro gyvenamajame name buvo \xc4\xafkurta a\xc5\xa1tuonmet\xc4\x97 mokykla, kuri 1967 m. perkelta \xc4\xaf Toliejus (dab. \xc4\x8ciul\xc4\x97n\xc5\xb3 pagrindin\xc4\x97 mokykla). \xe2\x80\x9eIlm\xc4\x97do\xe2\x80\x9c kol\xc5\xabkio kontora, kol\xc5\xabkis reorganizuotas, prijungiant prie \xc4\x8ciul\xc4\x97n\xc5\xb3 kol\xc5\xabkio.'